paragraph_text: Kozmodrom Bajkonur (ruski: Космодром Байконур), zvan i Tjuratam, najstarija je i najveća svemirska luka. Nalazi se u stepskom dijelu Kazahstana, oko 200 kilometara istočno od Aralskog jezera, sjeverno od rijeke Sir Darja, pored željezničke stanice Tjuratam. Poligon je nazvan po području u kojem se nalazi. Danas je ovaj poligon na kazahstanskom ozemlju iznajmljen Rusiji (po ugovoru do 2050.godine) i pod upravom je Ruske savezne svemirske agencije. Oblik ovog poligona je elipsa, dimenzija 90 kilometara u pravcu istok - zapad i 85 kilometara u pravcu sjever-jug, s kozmodromom u sredini. Izgrađen je za vrijeme Sovjetskog saveza kasnih pedesetih kao glavni poligon za ambiciozni sovjetski svemirski program.